b'\n_START_ARTICLE_\nReligi\xc3\xb3 d\'Urartu\n_START_PARAGRAPH_\nLa religi\xc3\xb3 o mitologia d\'Urartu \xc3\xa9s el sistema de creences adoptat per l\'antic regne d\'\xc3\x80sia occidental que hi havia entre els s. VIII i VI ae a l\'Altipl\xc3\xa0 Armeni. La religi\xc3\xb3 d\'Urartu tenia els trets caracter\xc3\xadstics dels regnes desp\xc3\xb2tics politeistes d\'Orient Pr\xc3\xb2xim i enfonsava les arrels en altres sistemes religiosos m\xc3\xa9s antics de Mesopot\xc3\xa0mia i Anat\xc3\xb2lia. Igual que altres religions de l\'antic Orient, la religi\xc3\xb3 urartiana presentava un ampli pante\xc3\xb3 de de\xc3\xaftats relacionades amb diferents fen\xc3\xb2mens, i el seu d\xc3\xa9u suprem era Khaldi. Els urartians contactaven amb les divinitats del pante\xc3\xb3 amb sacrificis rituals. La religi\xc3\xb3 urartiana inclo\xc3\xafa elements t\xc3\xadpics de l\'antic Orient, com l\'arbre de la vida, la serp, el disc alat, etc., an\xc3\xa0legs a altres sistemes religiosos de l\'antiga Mesopot\xc3\xa0mia. Un tret caracter\xc3\xadstic de la religi\xc3\xb3 urartiana era la relativa toler\xc3\xa0ncia religiosa deguda a l\'estructura multinacional del regne.\n_START_SECTION_\nFonts per a l\'estudi de la religi\xc3\xb3 urartiana\n_START_PARAGRAPH_\nLes fonts per a l\'estudi de la religi\xc3\xb3 urartiana s\xc3\xb3n escasses: els investigadors nom\xc3\xa9s disposen d\'un nombre limitat de documents cune\xc3\xafformes que descriuen els seus ritus religiosos o les seues creences. \xc3\x9anic en aquest sentit \xc3\xa9s el text redactat durant el regnat d\'Ixpuini i gravat en la roca propera al Toprak-kale, el Portal del D\xc3\xa9u, que m\xc3\xa9s tard seria conegut com a Porta de Mjer. La "porta" en si s\xc3\xb3n tres esquerdes rectangulars successives en la roca: el triple portal del d\xc3\xa9u pel qual, segons les creences de l\'antic Orient, la de\xc3\xaftat podia abandonar la muntanya. Gr\xc3\xa0cies a aquesta inscripci\xc3\xb3 cune\xc3\xafforme, descoberta per I\xc3\xb3sif Orbeli en l\'expedici\xc3\xb3 de la Societat Russa d\'Arqueologia del 1916, la comunitat cient\xc3\xadfica coneix tot el pante\xc3\xb3 d\'Urartu. En una excavaci\xc3\xb3 recent d\'Ayan\xc3\xads, fortalesa urartiana del temps de Rusa II, s\'ha trobat un document que descriu sacrificis rituals al d\xc3\xa9u Khaldi. A m\xc3\xa9s d\'aquests testimoniatges, hi ha un nombre limitat d\'apel\xc2\xb7lacions estandarditzades al d\xc3\xa9u Khaldi (del tipus: \xc2\xabEn el nom del d\xc3\xa9u Khaldi, jo, el rei d\'Urartu, he constru\xc3\xaft aquest graner...\xc2\xbb) en inscripcions cune\xc3\xafformes, aix\xc3\xad com algunes poques imatges de d\xc3\xa9us i ritus que s\'han conservat entre els objectes urartians. Fins hui encara no s\'han trobat texts mitol\xc3\xb2gics, oracions o conjurs m\xc3\xa0gics urartians._NEWLINE_D\'altra banda, facilita la recerca el fet que les pr\xc3\xa0ctiques religioses urartianes eren molt properes a les ass\xc3\xadries i hittites, de manera que l\'estudi de la religi\xc3\xb3 d\'Ass\xc3\xadria i el regne hittita ajuda a comprendre el sentit dels distints s\xc3\xadmbols religiosos d\'Urartu.\n_START_SECTION_\nHist\xc3\xb2ria de la formaci\xc3\xb3 i  desenvolupament de la religi\xc3\xb3 d\'Urartu\n_START_PARAGRAPH_\nSegurament alguns elements religiosos de l\'antic Orient penetraren a poc a poc en l\'Altipl\xc3\xa0 Armeni molt abans de l\'aparici\xc3\xb3 del Regne d\'Urartu. A la fi del II mil\xc2\xb7lenni ae els urartians que havien migrat cap a la zona que esdevindria el nucli d\'Urartu des de Rawandiz (Azerbaidjan oest) se\'n dugueren una variant del sistema religi\xc3\xb3s mesopot\xc3\xa0mic que cimentaria la religi\xc3\xb3 urartiana. Els hurrites que habitaven aquestes terres despr\xc3\xa9s de la desintegraci\xc3\xb3 del Regne de Mitanni devien professar una religi\xc3\xb3 propera a aquest sistema, que tamb\xc3\xa9 arrelava en la religi\xc3\xb3 de Mesopot\xc3\xa0mia. Bor\xc3\xads Piotrovski considerava que la religi\xc3\xb3 hurrita havia transm\xc3\xa9s molts elements a la urartiana, i \xc3\x8dgor Dy\xc3\xa1konov veia aquesta influ\xc3\xa8ncia en la relaci\xc3\xb3 existent entre el d\xc3\xa9u hurrita Tessub i l\'urarti\xc3\xa0 Teysheba, i assenyalava que en la resta els panteons hurrita i urarti\xc3\xa0 eren completament diferents, malgrat la proximitat ling\xc3\xbc\xc3\xadstica d\'aquests pobles._NEWLINE_El sistema religi\xc3\xb3s urarti\xc3\xa0 va ser influ\xc3\xaft en certa manera pel Regne dels hittites (mitjan\xc3\xa7ant els hurrites), el pante\xc3\xb3 dels quals tamb\xc3\xa9 entroncava amb la Mesopot\xc3\xa0mia m\xc3\xa9s antiga. D\'aquesta barreja s\'an\xc3\xa0 diferenciant i consagrant progressivament la religi\xc3\xb3 oficial d\'Urartu i el seu pante\xc3\xb3._NEWLINE_La consolidaci\xc3\xb3 del Regne d\'Urartu consagr\xc3\xa0 la religi\xc3\xb3 urartiana, perqu\xc3\xa8 els r\xc3\xa8gims desp\xc3\xb2tics de l\'antic Orient utilitzaven la religi\xc3\xb3 com una eina m\xc3\xa9s de control sobre la poblaci\xc3\xb3. Aquest proc\xc3\xa9s es complet\xc3\xa0 durant el regnat d\'Ixpuini (828-810\xc2\xa0ae), que refor\xc3\xa7\xc3\xa0 la religi\xc3\xb3 oficial: incorpor\xc3\xa0 a Urartu Musasir, ciutat estat situada al territori de l\'actual prov\xc3\xadncia iraniana d\'Azerbaidjan occidental que havia estat el focus d\'expansi\xc3\xb3 inicial dels urartians i ciutat sagrada del seu d\xc3\xa9u suprem, Khaldi. Amb el rei Ixpuini l\'escriptura urartiana incorpor\xc3\xa0 f\xc3\xb3rmules obligat\xc3\xb2ries que introdu\xc3\xafen les inscripcions reials, com "En nom del d\xc3\xa9u Khaldi..."; el mateix rei man\xc3\xa0 gravar a la Porta de Mjer la llista dels d\xc3\xa9us urartians amb indicaci\xc3\xb3 de les ofrenes exactes per a cadascun d\'ells._NEWLINE_Despr\xc3\xa9s, en l\'\xc3\xa8poca de prosperitat que visqu\xc3\xa9 Urartu durant els regnats de Menua, Argisti I, Sarduri II i Rusa I, es constru\xc3\xad massivament temples, dedicats en la seua majoria al d\xc3\xa9u Khaldi, i moltes ciutats hi realitzaren amb regularitat solemnes sacrificis rituals._NEWLINE_L\'edat d\'or de la religi\xc3\xb3 urartiana acaba l\'any 714\xc2\xa0ae, quan el rei assiri Sargon II, despr\xc3\xa9s d\'una llarga campanya militar, derrota l\'ex\xc3\xa8rcit urarti\xc3\xa0 comandat pel rei Rusa I i captura i saqueja Musasir, la ciutat sagrada del d\xc3\xa9u Khaldi. Aquest fet se sum\xc3\xa0 a l\'incipient declivi politicomilitar d\'Urartu i supos\xc3\xa0 un sever cop al culte del d\xc3\xa9u Khaldi i a tota la religi\xc3\xb3 urartiana. Si b\xc3\xa9 Urartu pogu\xc3\xa9 recuperar, a canvi d\'un important rescat, l\'est\xc3\xa0tua principal del d\xc3\xa9u Khaldi raptada pels assiris de Musasir, la preemin\xc3\xa8ncia del d\xc3\xa9u assiri Assur i "les seues armes" sobre el d\xc3\xa9u Khaldi es feren paleses per a la poblaci\xc3\xb3 d\'Urartu. Tot i que l\'exist\xc3\xa8ncia d\'Urartu i la seua religi\xc3\xb3 encara es perllongarien durant molts anys, el culte de Khaldi no es recuper\xc3\xa0 de la destrucci\xc3\xb3 de Musasir. Aix\xc3\xad, durant el regnat de Rusa II (685-639\xc2\xa0ae), en el segon per\xc3\xadode de prosperitat d\'Urartu, els urartians ja no destacaven a Khaldi en la seua construcci\xc3\xb3 monumental com ho havien fet en els primers temps del regne, quan quasi tots els temples li eren dedicats._NEWLINE_En els darrers anys d\'Urartu, quan les derrotes militars havien afeblit significativament el regne, els escrits reials, en lloc de Khaldi, apel\xc2\xb7len al d\xc3\xa9u Teysheba, i fins i tot al d\xc3\xa9u suprem assiri Assur o al babiloni Marduk. \xc3\x89s possible que el trasllat de la capital d\'Urartu a Teishebaini en els darrers anys del regne tamb\xc3\xa9 tinguera a veure amb l\'extinci\xc3\xb3 del culte de Khaldi i les esperances posades en Teysheba. La religi\xc3\xb3 urartiana entra en decad\xc3\xa8ncia en aquest per\xc3\xadode.\n_START_SECTION_\nEl pante\xc3\xb3 d\'Urartu\n_START_PARAGRAPH_\nL\'estructura del pante\xc3\xb3 urarti\xc3\xa0 est\xc3\xa0 relacionada sobretot amb les religions mesopot\xc3\xa0miques, en part per mediaci\xc3\xb3 d\'Ass\xc3\xadria i en part per la dels hurrites, i sols el d\xc3\xa9u suprem \xc3\xa9s substitu\xc3\xaft per un origin\xc3\xa0riament urarti\xc3\xa0: Khaldi. Aix\xc3\xad, per referir-se als d\xc3\xa9us Teysheba i Shivini, l\'escriptura urartiana usava ideogrames an\xc3\xa0legs als utilitzats per als d\xc3\xa9us assiris Adad i Xamaix, alhora que el nom de Khaldi es transcrivia fon\xc3\xa8ticament. Els ritus religiosos que es coneixen, fins als sacrificis rituals, tenien arrels mesopot\xc3\xa0miques. Els d\xc3\xa9us urartians eren antropomorfs, si b\xc3\xa9 conservaven alguns elements zoomorfs. Aix\xc3\xad, entre els seus atributs tenien sovint banyes i ales._NEWLINE_En el pante\xc3\xb3 urarti\xc3\xa0 tamb\xc3\xa9 figuren distintes manifestacions de Khaldi. Igual que en els panteons de Mesopot\xc3\xa0mia, algunes de\xc3\xaftats tenen una ancestral naturalesa tot\xc3\xa8mica (d\xc3\xa9us del sol, dels camins, de coves, etc.) Les masculines n\'ocupen un lloc preponderant i en la llista de l\'anomenada Porta de Mjer ocupen els 63 primers llocs d\'un total de 79._NEWLINE_Aix\xc3\xad mateix, s\'ha formulat la hip\xc3\xb2tesi d\'una relaci\xc3\xb3 entre el pante\xc3\xb3 d\'Urartu i l\'orografia circumdant: a cada de\xc3\xaftat urartiana podria correspondre un determinat cim de l\'Altipl\xc3\xa0 Armeni.\n_START_SECTION_\nKhaldi\n_START_PARAGRAPH_\nKhaldi era el d\xc3\xa9u suprem d\'Urartu i la seua esposa era la dea Arubaini. Dels d\xc3\xa9us principals d\'Urartu nom\xc3\xa9s Khaldi t\xc3\xa9 un origen veritablement urarti\xc3\xa0. L\'etimologia de la paraula "Khaldi" no est\xc3\xa0 esclarida encara. La proximitat provada entre les lleng\xc3\xbces hurrourartianes i les lleng\xc3\xbces cauc\xc3\xa0siques del nord-est permet especular amb la relaci\xc3\xb3 entre "Khaldi" i l\'arrel "hal-" que en diverses lleng\xc3\xbces cauc\xc3\xa0siques significa \'cel\'. En tal cas "Khaldi" podria significar \'celestial\'. Els darrers estudis de lleng\xc3\xbces hurrourartianes no ho han esbrinat encara. La ciutat sagrada de Khaldi era l\'antiga urbs de Musasir situada a l\'actual prov\xc3\xadncia iraniana d\'Azerbaidjan occidental.\n_START_SECTION_\nTeysheba\n_START_PARAGRAPH_\nTeysheba era el segon d\xc3\xa9u important urarti\xc3\xa0, d\xc3\xa9u del tro i de la guerra. La seua esposa era la dea Juba i se li representava dempeus sobre un bou o, menys sovint sobre un lle\xc3\xb3. Era l\'equivalent urarti\xc3\xa0 de l\'assiri Adad i fins i tot era representat en l\'escriptura cune\xc3\xafforme urartiana amb el mateix ideograma. Tamb\xc3\xa9 est\xc3\xa0 relacionat amb el d\xc3\xa9u hurrita Tessub. Segons una hip\xc3\xb2tesi Teysheba seria un pr\xc3\xa9stec que els urartians haurien pres de Mesopot\xc3\xa0mia mitjan\xc3\xa7ant la mitologia hittita. La coneguda ciutat urartiana de Teishebaini situada al pujol de Karmir-Blur (Arm\xc3\xa8nia) duia el seu nom.\n_START_SECTION_\nShivini\n_START_PARAGRAPH_\nShivini era el tercer d\xc3\xa9u per ordre d\'import\xc3\xa0ncia del pante\xc3\xb3 urarti\xc3\xa0, d\xc3\xa9u del Sol. La seua esposa era la dea Tushpuea i el seu s\xc3\xadmbol era el disc alat. Shivini era l\'equivalent urarti\xc3\xa0 de l\'assiri Xamaix i fins i tot era representat en l\'escriptura cune\xc3\xafforme urartiana amb el mateix ideograma. Sembla que la capital del regne d\'Urartu, Tushpa, era el lloc del culte de Shivini.\n_START_SECTION_\nAltres de\xc3\xaftats destacades\n_START_PARAGRAPH_\nEn destaquen les tres dees principals del pante\xc3\xb3, esposes dels tres d\xc3\xa9us suprems: Arubaini, Juba i Tushpuea. \xc3\x89s interessant la divinitat lunar urartiana Shelardi, equivalent al mesopot\xc3\xa0mic Nanna. La dea Tsinuardi \xc3\xa9s identificada amb la mesopot\xc3\xa0mica Ixtar._NEWLINE_Tamb\xc3\xa9 s\'ha trobat una s\xc3\xa8rie de divinitats tot\xc3\xa8miques i multitud de hip\xc3\xb2stasis del d\xc3\xa9u Khaldi._NEWLINE_Alguns investigadors han intentat trobar una relaci\xc3\xb3 entre Shebitu i la dea babil\xc3\xb2nia Sabitu per\xc3\xb2, en com que en la llista d\'Ixpuini els d\xc3\xa9us estaven ordenats per g\xc3\xa8nere i els masculins figuraven en primer lloc, aquesta equiparaci\xc3\xb3 perd\xc3\xa9 consist\xc3\xa8ncia.\n_START_SECTION_\nAltres elements mitol\xc3\xb2gics\n_START_PARAGRAPH_\nAlguns elements mitol\xc3\xb2gics urartians no s\xc3\xb3n esmentats en els escrits cune\xc3\xafformes per\xc3\xb2 es troben \xc3\xa0mpliament representats en imatges representades en objectes materials, com ara l\'arbre de la vida, la serp, els grius i el disc alat. La semblan\xc3\xa7a entre aquests elements i les seues representacions i els equivalents que es poden trobar en les mitologies de pa\xc3\xafsos ve\xc3\xafns (especialment a Ass\xc3\xadria) apunta a l\'extensi\xc3\xb3 d\'aquests cultes d\'Urartu i a una probable semblan\xc3\xa7a de ritus.\n_START_SECTION_\nTemples d\'Urartu\n_START_PARAGRAPH_\nLa majoria dels temples urartians no eren massa grans. La decoraci\xc3\xb3 contenia sobretot diferents atributs b\xc3\xa8l\xc2\xb7lics, com ara escuts, cascs, buiracs i llances decoratius fets amb coure, bronze i metalls preciosos. A la fi del s. VIII ae les armes de bronze havien quedat obsoletes i foren substitu\xc3\xafdes per les de ferro, les velles les donaven als temples, que es convertien aix\xc3\xad en una mena de museus. Aix\xc3\xad, d\'acord amb els annals de Sargon II el seu ex\xc3\xa8rcit  captur\xc3\xa0 al temple de Musasir m\xc3\xa9s de 100 tones de coure, 25 mil escuts, 1.500 llances i m\xc3\xa9s de 300 mil espases i dagues de coure i bronze. El temple de Khaldi a Musasir, el principal d\'Urartu, fou saquejat pels assiris l\'any 714 ae, i van quedar impressionats per les riqueses acumulades. A Musasir es van fer amb unes 2 tones d\'or i 10 d\'argent en lingots i articles diversos._NEWLINE_Com que, despr\xc3\xa9s del saqueig del temple de Musasir per Sargon II, els assiris no esmenten cap captura d\'artefactes de ferro, els investigadors conclouen que, igual que en altres regnes de l\'antiga Mesopot\xc3\xa0mia i Palestina, tamb\xc3\xa9 estava prohibit introduir objectes de ferro als temples urartians.\n_START_SECTION_\nRitus funeraris\n_START_PARAGRAPH_\nLa incineraci\xc3\xb3 devia ser el ritu funerari m\xc3\xa9s est\xc3\xa9s a Urartu: era practicada en tot el regne i utilitzada per enterrar reis i nobles urartians als sepulcres reials de la roca de Van de Tuixpa. No \xc3\xa9s possible, per\xc3\xb2, identificar una pr\xc3\xa0ctica funer\xc3\xa0ria urartiana unificada, perqu\xc3\xa8 en variava d\'una poblaci\xc3\xb3 a una altra dins de cada per\xc3\xadode. Aix\xc3\xad, es podia donar la incineraci\xc3\xb3 i l\'enterrament com\xc3\xba en un mateix cementiri. Despr\xc3\xa9s de la incineraci\xc3\xb3 l\'urna funer\xc3\xa0ria s\'enterrava. A voltes s\'hi utilitzava un recipient d\'argila amb la caracter\xc3\xadstica triple obertura o altres atuells d\'argila trencats i en des\xc3\xbas. L\'enterrament inclo\xc3\xafa a vegades b\xc3\xa9ns personals: bra\xc3\xa7alets i cinturons amples de bronze, aix\xc3\xad com armes pr\xc3\xa8viament trencades i, a vegades, els arnesos del cavall. Aquesta diversitat de pr\xc3\xa0ctiques funer\xc3\xa0ries \xc3\xa9s reflex de la composici\xc3\xb3 multi\xc3\xa8tnica d\'Urartu i de l\'abs\xc3\xa8ncia d\'una r\xc3\xadgida pol\xc3\xadtica d\'unificaci\xc3\xb3 del poder central._NEWLINE_Els investigadors han remarcat la relaci\xc3\xb3 morfol\xc3\xb2gica que s\'observa entre els sepulcres reials de la roca de Van i les construccions equivalents de Jerusalem i Fr\xc3\xadgia, i aix\xc3\xb2 ha fet pensar en un origen com\xc3\xba m\xc3\xa9s antic de totes aquestes construccions que es remuntaria a l\'antic Egipte.\n_START_SECTION_\nEl llegat de la religi\xc3\xb3 urartiana\n_START_PARAGRAPH_\nA causa que la cultura d\'Urartu era fonamentalment un atribut reial i es concentrava en unes poques ciutats, despr\xc3\xa9s de la seua destrucci\xc3\xb3 el llegat cultural urarti\xc3\xa0 pr\xc3\xa0cticament es perd\xc3\xa9. Per aix\xc3\xb2 la influ\xc3\xa8ncia cultural d\'Urartu fou limitada i afect\xc3\xa0 sobretot l\'Imperi aquem\xc3\xa8nida (mitjan\xc3\xa7ant M\xc3\xa8dia). Els primers escrits zoro\xc3\xa0strics, dels temps aquem\xc3\xa8nides, usaven s\xc3\xadmbols de diverses religions de la zona. Aix\xc3\xad, el principal s\xc3\xadmbol del zoroastrisme fou el disc alat o faravahar. La ulterior conquesta pels aquem\xc3\xa8nides de l\'Altipl\xc3\xa0 Armeni, l\'antic territori d\'Urartu, feu que alguns elements urartians romangueren entre els armenis que habitaven aquest territori organitzats en una mena de producci\xc3\xb3 comunitariotribal i dedicats a l\'agricultura. Com a conseq\xc3\xbc\xc3\xa8ncia d\'aquestes transformacions s\'estengu\xc3\xa9 entre els armenis del per\xc3\xadode precristi\xc3\xa0 el zoroastrisme, alhora que alguns mites i llocs sagrats es conservaren, tot i que  modificats. Aix\xc3\xad, Portal del D\xc3\xa9u situat en una roca al costat de Rusajinili, en qu\xc3\xa8 en l\'\xc3\xa8poca del rei Ixpuini, en un context de consagraci\xc3\xb3 de la religi\xc3\xb3 urartiana, es grav\xc3\xa0 el pante\xc3\xb3 d\'Urartu, reb\xc3\xa9 dels armenis un nom d\'origen etimol\xc3\xb2gic persa: Porta de Mjer (Porta de Mijr, en persa mitj\xc3\xa0: Der-i Mihr). L\'heroi mitol\xc3\xb2gic armeni Mijr est\xc3\xa0 etimol\xc3\xb2gicament relacionat amb Mitra (en persa mitj\xc3\xa0: Mihr) i la tradici\xc3\xb3 oral \xc3\xa8pica arm\xc3\xa8nia ha transm\xc3\xa8s el mite de Mijr, que peri\xc3\xb2dicament abandonava la roca de la qual en temps d\'Urartu s\'esperava que isquera el d\xc3\xa9u Khaldi._NEWLINE_Dy\xc3\xa1konov considera que \xe2\x80\x9cno es pot infravalorar la rellev\xc3\xa0ncia que els histori\xc3\xb2grafs sovi\xc3\xa8tics atorguen al passat urarti\xc3\xa0: Urartu no sols fou el m\xc3\xa9s antic dels regnes que \xc3\xadntegrament o parcial es troben al territori de l\'actual R\xc3\xbassia, la cultura dels pobles de la Transcauc\xc3\xa0sia russa \xc3\xa9s hereva directa de la cultura urartiana si aquesta s\'ent\xc3\xa9n en un sentit ampli com a cultura d\'una poblaci\xc3\xb3 amb diversitat tribal que ha intervingut en la constituci\xc3\xb3 d\'Urartu, les seues obres de rec, la seua arquitectura i el seu art.\xe2\x80\x9d _NEWLINE_En la primera meitat del s. XX se sugger\xc3\xad que els caldes de les fonts antigues (en grec antic \xce\xba\xce\xb1\xce\xbb\xce\xb4\xce\xb1\xe1\xbf\x91\xce\xbf\xce\xb9)  constitu\xc3\xafen restes de tribus urartianes que rebien la denominaci\xc3\xb3 del d\xc3\xa9u Khaldi, si b\xc3\xa9 aquesta suposici\xc3\xb3 result\xc3\xa0 totalment err\xc3\xb2nia.'